ПРОМЕНА ПРАВНОГ СТАТУСА ЖИВОТИЊА: ЗАКОНОДАВСТВО И СУДСКИ СПОРОВИ

РЕЗИМЕ: 
Тема овог рада је проблем правног статуса не-људских животиња и могућност промене тог статуса од статуса ствари или својине у статус не-ствари или, још боље, осећајних бића. Разматрају се кључни аргументи у прилог промени њиховог статуса, попут аргумента маргиналних случајева, као и научна евиденција која указује на то да су многе животиње осећајна бића. Два начина иницирања оваквих промена највише обећавају: путем законодавства тј. изменом грађанских законика, и путем судских спорова тј. подношењем тужби у име појединачних животиња. Заступа се тврдња да су законодавне промене неопходне ради промене статуса животиња од ствари у статус не-ствари или осећајних бића, док би покретање судских спорова могло довести до радикалније промене правног статуса неких животиња, како би им се признао статус пасивних правних субјеката.

УВОД

Све до XIX века, у западној култури је преовладавао став да су не-људске животиње неживи предмети који немају морални статус и према којима људи немају никакве моралне обавезе. Ово гледиште је на трагу Декартове тврдње да су животиње пука тела, машине које се покрећу аутоматски попут сатова и немају свест ни душу, нити било какав ментални живот (Descartes 1637/1971). Сходно томе, као што немамо моралне обавезе према сатовима, немамо моралне обавезе ни према животињама. За разлику од Декарта, Кант увиђа да су животиње осећајна бића која могу да пате, али истиче да људи немају директне моралне обавезе према животињама јер оне немају разум ни самосвест, па су животиње само средства која служе нашим сврхама и имају искључиво инструменталну вредност (Kant 1997). 
Сасвим другачији став заузима Џереми Бентам, који се залаже да се животињама признају права на основу тога што су осећајна бића и без обзира на то што немају неке способности које човек има: „Питање није да ли оне [животиње] могу да расуђују, нити да ли могу да говоре, већ да ли могу да пате?“ (Bentham 1781/1907, погл. XVII). Бентам сматра да животиње, због своје способности да пате, имају интересе који су морално релевантни и које треба заштитити законом, те указује на то да људи имају директне моралне дужности према животињама - да не проузрокују њихову непотребну патњу. 
Поменуто Бентамово гледиште је имало значајан утицај на наше схватање животиња и заштиту њихове добробити: данас је углавном општеприхваћено да су многе животиње осећајна бића која имају разне емоције, те да није морално оправдано наносити им (непотребну) патњу. Ипак, животиње и даље имају статус ствари или људске својине и немају права која би била заштићена законом. Данашња пракса поступања према животињима обухвата свакодневно убијање милијарди животиња које се масовно узгајају у нехуманим условима, огроман број животиња се користи у биомедицинским експериментима и тестирању, као и у индустрији забаве, а милиони животиња годишње се убијају у лову и ради употребе њиховог крзна. Наше третирање животиња је у упадљивом нескладу са нашим схватањима о природи њиховог емоционалног живота и ставовима о моралним обзирима.
Очигледно је да је данашње схватање морала и права изразито антропоцентрично – само се људи сматрају моралним субјектима и самим тим, само људи могу да буду правни субјекти. Животиње су искључене из моралне заједнице и нису морални субјекти, па не могу бити ни субјекти права. Правни статус животиња данас се може упоредити са статусом робова у античком добу – оне су ствари или „жива имовина“ – што је термин који користи Аристотел за људе робове (Cavalieri & Singer 1993). Попут тадашњих робова, животиње су данас апсолутно потчињене људима, оне се продају и купују као предмети и представљају својину људи. Иако се поступање према различитим животињама веома разликује – од нежне бриге за вољеног кућног љубимца до отвореног злостављања животиња на фармама за масовни узгој – свим тим животињама је заједничко то што не управљају сопственим животом. Међутим, за разлику од некадашњих робова, животиње не могу да се побуне нити да се боре за промену свог правног статуса, већ су људи ти који могу да им признају другачији статус.
Правни статус животиња као ствари или својине ограничава правну заштиту коју оне могу да имају јер ствари немају интересе и имају само инструменталну сврху – представљају средства за остваривање циљева људи (Francione 1995). Кључни аргумент у прилог тези да треба променити правни статус животиња је то што оне имају или могу да имају сопствене интересе или добробит. Као основни критеријум за поседовање интереса сматра се осећајност животиња, тј. њихова способност да доживе патњу и задовољство, што је предуслов да уопште имају интересе у погледу сопствене добробити (Regan 1985, 2003; DeGrazia 1996). Нечији интереси се могу заштитити само путем правних средстава, па је из тог разлога неопходно укинути статус животиња као ствари или својине како би се заштитила њихова добробит и интереси. Докле год се животиње објектификују у закону - сматрају стварима или људском својином, оне неће моћи да буду законски заштићене и њихови интереси ће бити систематски занемаривани ради људске користи. 

АРГУМЕНТАЦИЈА ЗА ПРОМЕНУ СТАТУСА ЖИВОТИЊА

У основи оваквог (моралног и) правног статуса животиња је аргументација да не-људским животињима недостају неке когнитивне и емоционалне способности које људи имају. Заправо се придаје већа вредност типично људским способностима и искуствима повезаним с њима, а самим тим и квалитету живота људи у односу на квалитет живота осећајних животиња. Међутим, тиме се потцењују способности и доживљаји животиња који су развијенији него код људи или које људи немају. Уобичајен став да је вредност људског живота виша од вредности живота неке животиње заснива се на схватању да људи имају виши ниво добробити од животиња (McMahan 2015). Према овом схватању, ниво и вид добробити који нека индивудуа може да има је одређен њеним когнитивним и емоционалним способностима. Због тога што немају многе од тих способности које имају људи, животиње имају нижи ниво добробити од људи и неке димензије добробити им нису доступне. Упркос томе, нека животиња може да има добар живот и да буде срећна, иако има релативно низак ниво добробити у односу на човека. Овде се указује на разлику између добробити тј. благостања (енгл. „well-being“ или „welfare“) и доброг живота или среће (енгл. „faring well“, „well-off“,„fortune”).
Субјективни квалитет живота неке осећајне животиње која добро живи (на пример пса) не мора бити нижи од квалитета живота особе која добро живи (DeGrazia 2016). Добробит неког бића је одређена типом функционисања карактеристичним за ту врсту бића и вредности његовог живота је релативна у односу на врсту бића о којем се ради и урођене способности тог бића. Питање је зашто би припадност људској врсти била морално релевантна; људи припадају различитим природним врстама, на пример, сисарима, живим бићима итд. Приписивање моралног значаја свим људима само због тога што припадају врсти Homo sapiens је очигледан специзам - став пристрасности према припадницима сопствене врсте или предрасуде према припадницима других врста. Сама припадност људској врсти не би требало да буде морално релевантан критеријум, нити је од суштинског значаја за имање права.
Један од уверљивих аргумената у прилог моралне релевантности не-људских животиња је аргумент маргиналних случајева или маргиналних људских бића (AMC). Термин „маргинални случајеви“ односи се на људска бића која немају неке од карактеристичних одлика које се традиционално сматрају морално релевантним -рационалност, аутономност, самосвест, коришћење језика итд. Маргинални случајеви обухватају „пред-моралне“ људе тј. новорођенчад или мала деца која ће постати морална бића ако се нормално развију; „пост-морални“ одрасли људи који су били морални али то више нису услед болести или старости тј. дементности; најзад, „не-морални“ одрасли људи који никада нису били нити ће бити припадници моралне заједнице као последица озбиљног менталног обољења или неког несрећног случаја (Scruton 2000, стр. 42). 
Аргумент на основу маргиналних случајева оспорава традиционално гледиште да животиње немају морални статус или имају занемарљив морални статус јер немају поменута морално релевантна својства. Овај аргумент указује на то да такозвана маргинална људска бића немају та морално релевантна својства у степену који је довољан за морални статус, а да неке животиње имају та својства развијенија него поједини људи. Стога, ако су маргинална људска бића морално релевантна, онда су и животиње које имају сличне морално релевантне карактеристике такође морално релевантне. Ради конзистентности, морални статус животиња би требало да буде на нивоу моралног статуса маргиналних људских бића. Сходно томе, морамо да признамо или да маргинална људска бића имају занемарљив морални статус као животиње, или да животиње имају морални статус као маргинални људи. 
Другим речима, ако се маргиналним људским бићима приписује морални значај, он се не може ускратити релевантно сличним животињама; с друге стране, ако животиње немају морални значај, онда га немају ни маргинална људска бића (Tanner 2006). Имајући то у виду, они који тврде да само људи имају морални значај би требало да покажу да сви људи, укључујући маргиналне случајеве, имају неко морално релевантно својство или својства које животиње немају и због чега нису морално релевантне. Међутим, научна евиденција којом данас располажемо указује на то да се све способности и карактеристике које имају људска бића могу наћи у неком степену и код других животиња. Многи научници истичу да су разлике између животиња и људских бића само разлике у степену а не у врсти (Дарвин 1977; Panksepp 2011). 

ДАНАШЊИ ПРАВНИ СТАТУС ЖИВОТИЊА И ПРОМЕНЕ У ЗАКОНОДАВСТВУ

Имајући у виду наведену аргументацију и научна и филозофска сазнања која показују да су многе животиње осећајна бића, као и да је углавном општеприхваћено да су људи еволуирали од других животиња, мишљења смо да треба размотрити адекватност правног статуса животиња у законодавству. Данашњи правни статус животиња је у „сивој зони” – између статуса ствари и осећајних бића. Законски оне и даље спадају у категорију „ствари” или „својине”, иако се не сматрају пуким стварима већ „живом својином” коју штите посебни закони, попут закона о добробити животиња. Оно што је проблематично кад је у питању правна категоризација животиња као ствари–својине је то што закон на тај начин објектификује животиње (Shyam 2015), а третирање животиња као ствари није оправдано јер су осећајне и имају сопствене, морално релевантне интересе. 
Другим речима, закон на националном и међународном нивоу не одражава на адекватан начин научна сазнања о осећајности животиња. Научна евиденција из различитих области као што су когнитивна етологија, компаративна и еволуциона психологија, неуробиологија и других сродних области указује на то да су многе животиње осећајне у неком степену, барем све врсте кичмењака. Сходно томе, макар ове животиње би и законски требало третирати као осећајна бића а не као ствари или својину. Признавање осећајности животиња у законодавству је од изузетне важности за промену перцепције животиња од стране људи, и на томе се заснива увођење конкретних мера које ће обезбедити заштиту и унапређивање добробити животиња.
Оно што је реалност је да се животиње још увек махом сматрају стварима у законодавству и законски се третирају као ствари или својина људи. Статус животиња као ствари онемогућава смислено поређење интереса људи и животиња, а данашњи закони уопште не признају да животиње имају сопствене интересе који не би смели да буду пренебрегнути ради људске користи. Међутим, ситуација у законодавству је почела да се мења, и више држава у Европи и шире данас признаје у својим грађанским законицима да животиње нису ствари или чак да су осећајна бића.

Државе које признају да животиње нису ствари

У току протекле три деценије, неколицина држава је допунила своје грађанске законике како би прогласила да животиње нису ствари. Одредбу да животиње нису ствари и да их штите посебни закони прва је увела Аустрија у свој грађански законик 1988. године (Аустријски грађански законик, чл. 285а). Поред тога, аустријски грађански законик предвиђа да закони који се односе на ствари не важе за животиње, осим уколико не постоје одредбе које прописују другачије (Ибид.). Сличне одредбе увела је и Немачка у свој грађански законик 1990. године:
 
Животиње нису ствари; њих штите посебни закони. На њих се примењују одредбе које се односе на ствари, уз неопходне модификације, уколико није другачије предвиђено. (Немачки грађански законик, одељак 90а).[footnoteRef:1] [1:  Немачки грађански законик на енглеском језику може се погледати овде: http://www.gesetze-im-internet.de/englisch_bgb/englisch_bgb.html#p0265] 


Попут Аустрије и Немачке, и Швајцарска је признала да животиње нису ствари 2003. године. Након ових земаља, своје грађанске законике су на сличан начин измениле и Аутономна заједница Каталонија 2006. године, Холандија 2011., Чешка Република 2012., и још неке друге државе. Ван Европске Уније, осим Швајцарске, и Молдавија је у грађански законик увела одредбу да се животиње не сматрају стварима и да их штите посебни закони, али да се на њих примењују одредбе које се односе на ствари, осим у случајевима утврђеним законом (Грађански законик Републике Молдавије, чл. 287). 
Што се тиче азијских држава, иако ниједна не признаје статус животиња као осећајних бића, у Уставу Индије је наведено да је обавеза сваког грађанина да има саосећање према свим живим бићима (Устав Индије, чл. 51а), док је у Азербејџану признато да животиње нису роба тј. ствари и да је њихов правни статус утврђен посебним законима (Грађански законик Републике Азербејџан, чл. 135.3).[footnoteRef:2] [2:  Верзија на енглеском језику може се видети овде: http://ask.org.az/wp-content/uploads/2018/11/The-Civil-Code-of-the-Republic-of-Azerbaijan.pdf] 

У грађанским законицима свих ових земаља признато је да се животиње разликују од обичних ствари: оне имају такозвани статус „не-ствари”. Оваква негативна дефиниција животиња као не-ствари свакако представља помак у односу на погрешну премису на којој се заснивају сви ови закони - да су животиње ствари, али ипак има ограничене предности јер нема теоријске ни практичне консеквенце. Заправо су ове одредбе декларативне по својој природи: иако животиње законски више нису ствари, оне се и даље третирају као ствари. Животиње имају статус „ствари које нису ствари”, што је парадоксално (Brels 2016). 
Оно што недостаје је дефиниција која појашњава правни статус животиња, то јест недостаје посебна правна категорија за животиње. Услед недостатка такве посебне правне категорије, правни статус животиња се de facto није променио - иако је промењен степен до кога за животиње важе закони који се односе на ствари, уколико не постоје посебни закони за заштиту животиња, на њих се и даље примењују закони и законске одредбе који се односе на ствари (Michel  Kayasseh 2011, стр. 20). Ипак, ове измене дају већи кредибилитет законима о добробити животиња и воде формулисању бољих стандарда за заштиту њихове добробити, што је управо случај у Аустрији и Швајцарској. Значајно је и то што у уставима ових држава такође постоје одредбе о заштити животиња, дакле уставна основа њихових закона о добробити животиња. 

Државе које признају да су животиње осећајна бића

Пре свега, у најважнијем правном акту Европске Уније одбачено је схватање животиња као ствари или својине и признато је да су животиње осећајна бића. У Лисабонском уговору из 2009. године прописано је да државе чланице морају да воде рачуна о добробити животиња и постављени су минимални стандарди којих треба да се придржавају у законодавству. 
Позитивна дефиниција животиња као осећајних бића свакако представља корак напред у односу на негативну дефиницију коју смо овде разматрали. Оваква позитивна дефиниција се налази у грађанским законицима неких држава, као на пример Француске (уведено 2015. године), Квебека (2015. године), Новог Зеланда  (2015.) и Колумбије (2016.). За разлику од Аустрије, Немачке и других земаља које су у својим грађанским законицима усвојиле негативну дефиницију животиња као не-ствари, што онемогућава извођење практичних – законских консеквенци, Француска дефинише животиње позитивно, као жива бића обдарена осећајношћу:

Животиње су жива бића обдарена осећајношћу. Животиње подлежу режиму имовине, у складу са законима који их штите. (Француски грађански законик, чл. 515-14).[footnoteRef:3]  [3:  Доступно на: https://www.legifrance.gouv.fr/affichCode.do?cidTexte=LEGITEXT000006070721.] 


Тиме што су животиње дефинисане као жива, осећајна бића која се разликују од непокретних ствари тј. својине, оправдава се њихов аутономни правни статус – њиховом способношћу да осећају, што потврђује научна евиденција (Giménez-Candela 2015). До овакве измене правног статуса животиња у грађанском законику Француске дошло је под утицајем друштвене климе растућег интересовања за ово питање и друштвених захтева да се обезбеди боља заштита животиња, а након вишегодишњих скупштинских расправа и разматрања овог проблема. 
Следећи пример Француске, годину дана касније је и Колумбија изменила свој грађански законик и кривични законик, убацивши позитивну дефиницију животиња као осећајних бића. Тиме је Колумбија постала прва држава у Јужној Америци која је признала да су животиње осећајна бића. Овим променама је претходио дужи процес расправе и размене мишљења у којем су учествовали правници и стручњаци у овој области, уз учешће организација за заштиту животиња у Колумбији. Један од убедљивијих аргумената који је коришћен, осим тога што постоје очигледни помаци у овој области на међународном нивоу, указивао је на потенцијалну везу између злостављања животиња и насиља над људима. Почетком 2016. године, Конгрес Колумбије је усвојио предлог закона као Закон Републике којим су реформисани Национални статут о заштити животиња из 1989, Грађански законик Колумбије, Кривични законик и Законик о кривичном поступку (Contreras 2016). Овим Законом је утврђено следеће.

Животиње као осећајна бића нису ствари, и оне ће бити посебно заштићене од патње и бола, нарочито оних које изазивају људи непосредно или посредно; у овом Закону су одређена понашања која се тичу злостављања животиња класификована као кажњива и установљава се поступак полицијског и судског санкционисања (Закон бр. 1774, чл. 1)[footnoteRef:4].  [4:  Овај закон се може погледати овде: http://es.presidencia.gov.co/normativa/normativa/LEY%201774%20DEL%206%20DE%20ENERO%20DE%202016.pdf
] 


Дакле, у Колумбији је измењен грађански законик тако што се признаје да су све животиње осећајна бића која се разликују од ствари, чиме су животиње сврстане у нову правну категорију осећајних бића. Поред тога, измењени су и с тим повезани закони ради усклађености целокупног законског оквира. Стога, било је неопходно да се и у кривични законик унесу измене у виду строжијих казни за злостављање и напуштање животиња, и то новчане казне и казне затвора. Закон се, наравно, односи на осећајне животиње – кичмењаке, и штити интересе ових животиња да не буде злостављане. Овакве свеобухватне модификације законског оквира обезбеђују постојање практичних законских поступака који гарантују заштиту добробити и интереса животиња.
Међутим, иако је и у Лисабонском уговору и у грађанским законицима појединих држава признато да су животиње осећајна бића или макар да нису ствари, ове промене су пре свега теоријски напредак. У свим овим земљама, животиње се и даље третирају као ствари и с њима се може располагати као са стварима – робом, то јест могу се куповати, продавати, користити и искоришћавати. Упркос овом напретку у погледу побољшања закона који се односе на статус животиња и њихову добробит, то најчешће има ограничену вредност уколико нису успостављени механизми њиховог спровођења и сношења одговорности. Управо ту чињеницу треба имати у виду када је у питању грађански законик у Републици Србији. 

Правни статус животиња у Србији

Република Србија је једна од ретких земаља континенталне правне традиције која нема свој грађански законик, иако је Србија била међу првим земљама у Европи, после Француске и Аустрије, која је донела грађански законик - Законик гражданскиј за Књажевство Србско из 1844. године (Аврамовић 2019). Овај српски Грађански законик је осмишљен по узору на аустријски Грађански законик и био је на снази нешто више од стотину година, све док није укинут 1946. године. Иницијатива за израду савременог грађанског законика Републике Србије покренута је 2002. године на Копаоничкој школи природног права, а 2006. године Влада Републике Србије је формирала Комисију за израду Грађанског законика. Последњих тринаест година у току је припрема текста српског Грађанског законика и до сада је написано три његова преднацрта. 
У најновијој верзији преднацрта Грађанског законика Републике Србије из 2019. године, животиње су сврстане у објекте или својину: 

Објекти субјективних права су животиње, ствари, људске радње, лична добра, производи људског духа и ума. (Преднацрт Грађанског законика Републике Србије, чл. 127).

У Преднацрту је предвиђено да за животиње важе законске одредбе које се односе на ствари, уколико није другачије утврђено посебним законима:

На животиње се примењују одредбе законика о објектима о питањима која нису регулисана посебним законом. (Ибид., чл. 144).

С друге стране, у Закону о добробити животиња Републике Србије из 2009. године признато је да су многе животиње (сви кичмењаци) осећајна бића. Полазна основа за узимање у обзир добробити животиња у Закону представља осећајност животиња - њихова способност да осете бол, патњу, страх и стрес. У основним одредбама Закона се наводи да се он „односи се на животиње које могу да осете бол, патњу, страх и стрес“ (Закон о добробити животиња, чл. 2, ст. 1), а животиња је дефинисана као „кичмењак који је у стању да осети бол, патњу, страх и стрес“ (Ибид., чл. 5. тач. 13). 
Примећујемо да се у Закону о добробити животиња наглашава способност животиња да осећају бол и патњу, па је у складу с тим фокус стављен на забрану малтретирања животиња или изазивања непријатних искустава, то јест заштиту од физичког и психичког злостављања којим би се изазвао бол, патња, страх, стрес, повреда или смрт (Ибид., чл. 5. тач. 18, ст. 1). Основна вредност овог закона је у томе што препознаје дужност свих људи да поштују животиње и да се брину о њиховом животу, здрављу и добробити (Ибид., чл. 3, ст. 2; чл. 4, тач. 1 и 2). Ово нарочито важи када су у питању животиње које непосредно зависе од људи (Ибид., чл. 6, ст. 2), па се тако „власници“ или „држаоци“ животиња који их чувају и узгајају сматрају одговорнима за њихов живот, заштиту здравља и добробит (Ибид., чл. 5, тач. 3 и 10). 
Ради конзистентности националног законског оквира, као и усклађености са Лисабонским уговором, смислено је и оправдано да се у грађанском законику Републике Србије који је тренутно у припреми призна животињама статус не-ствари, односно осећајних бића која су заштићена посебним законима, као што је Закон о добробити животиња. Без обзира што Србија није чланица Европске Уније, сматрамо да би требало да следи позитиван пример држава које су у своје грађанске законике увеле одредбе којима се животињама признаје правни статус „не-ствари”, или још боље, статус „осећајних бића”. 
Позитивна дефиниција животиња као осећајних бића несумњиво има предности у односу на негативну дефиницију животиња као „не-ствари”, из већ поменутих разлога. Осим тога, поучени примерима других држава које су модификовале своје грађанске законике на наведени начин, сматрамо да би требало изменити и допунити законе повезане са грађанским закоником тако да буду у складу са овим изменама, пре свега кривични законик. На тај начин би законски оквир постао конзистентан и осигурала би се доследна примена законика, па би нови правни статус животиња могао заиста да се спроведе.

ПРОМЕНА ПРАВНОГ СТАТУСА ЖИВОТИЊА ПУТЕМ СУДСКИХ СПОРОВА

Други могући приступ промени правног статуса животиња је путем судских спорова. Овакав приступ је коришћен у САД и Аргентини, где су покренути појединачни судски поступци за ослобађање неких животиња, пре свега човеколиких мајмуна и других интелигентних сисара. У том погледу значајну улогу има организација „Nonhuman Rights Project“[footnoteRef:5] и њен оснивач Стивен Вајз (Steven M. Wise), који се залаже да се промени правни статус макар неких животиња и призна да оне нису пуке ствари које постоје ради људи, већ не-људске особе или правни субјекти који имају фундаментална права на телесни интегритет и слободу. Постоји више случајева судског разматрања правног статуса неке животиње, њеног права на слободу и признавања тог права.  [5:  „Nonhuman rights“ - права не-људских животиња.] 

Први случај да се на суду разматра да ли је нека животиња незаконито лишена слободе и да ли се може сматрати правним субјектом је случај шимпанзе Шуица (Suiça) која је била заточена у зоолошком врту у месту Салвадор у Бразилу. Њено ослобађање и пребацивање у резерват за велике примате је тражено 2005. године на основу правне стратегије обичајног права habeas corpus[footnoteRef:6]. Habeas corpus (лат.) је судски поступак путем којег се испитује законитост нечијег затварања и ово је први пут да је ова стратегија употребљена у процесу којим се тражи ослобађање неке животиње. Нажалост, шимпанза у међувремену умрла па је парница обустављена [6:  Превод тужбе на енглески језик: https://www.animallaw.info/sites/default/files/Habeas%20Corpus%20on%20Behalf%20of%20a%20Chimp%20Rev2.pdf] 

Организација „Тhe Nonhuman Rights Project“ поднела је 2013. године тужбу Врховном суду у округу Фултон у држави Њујорк, тражећи ослобађање шимпанзе Томија и његово пребацивање у резерват за животиње, будући да живи на месту које се не може сматрати његовим природним стаништем. Осим ове тужбе, исте године су покренути поступци ради ослобађања још три шимпанзе – Кика, Херкула и Леа. Те тужбе су такође засноване на стратегији habeas corpus, са аргументацијом да су шимпанзе које су заточене заправо заробљене и да исти принципи који важе за заробљене људе важе и за шимпанзе. 
У поднеску за први случај се наводи да Томи није ствар коју неко може да поседује, већ „когнитивно комплексан аутономни правни субјект са фундаменталним законским правом да не буде заточен” (Gorman 2013). Суд[footnoteRef:7] је одбацио тужбене захтеве за ослобађање Томија и Кика и донео пресуду да шимпанза није правни субјект који има права на заштиту на основу habeas corpus. Образложење судске пресуде у наведеним случајевима било је да, иако шимпанзе и људи имају многе заједниче когнитивне, друштвене и бихејвиоралне способности, оне не могу да сносе законску одговорност као људи, то јест не могу бити законски одговорне. [7:  То је пресудио прво првостепени суд, а затим је ту пресуду потврдио и апелациони суд.] 

Што се тиче шимпанзи Херкула и Леа на којима су вршени експерименти у истраживачком центру NIRC[footnoteRef:8] на Лонг Ајланду, захтев за њихово ослобађање и пребацивање у резерват је био предмет посебне тужбе од децембра 2013. године. И у овом случају су и првостепени и апелациони суд донели пресуде којима се одбацује право на заштиту шимпанзи на основу habeas corpus. Ипак, овај судски поступак се може сматрати малом али значајном процедуралном победом у борби за права животиња, јер је судија Џеф (Barbara Jaffe) потписала захтев да истраживачки центар NIRC покаже правни основ за држање шимпанзи, што се може протумачити као имплицитно признање оправданости примене habeas corpus у случају не-људских животиња.  [8:  „Тhe New Iberia Research Center“. ] 

У пресуди судије Џеф, наводи се да појам „правни субјект“ није нужно синониман са људским бићем и да се тај појам – ко или шта се законски сматра особом – знатно променио током протеклих векова и да ће се и даље мењати. На пример, некада су се жене сматрале својином мужева или мушких чланова породице и имале су само нека права, док су робови третирани још горе, као својина са неким правима или без икаквих права. Иако је ова пресуда[footnoteRef:9] потврдила претходну одлуку суда да шимпанзе не могу да буду ослобођене на основу habeas corpus, истраживачки центар NIRC је донео одлуку да више не користи ове две шимпанзе у истраживањима и да их ослободи, заједно са многим другим шимпанзама, и омогући њихово пребацивање у резерват за животиње „Project Chimps“.  [9:  Цео садржај ове пресуде се може прочитати овде: www.nonhumanrights.org/content/uploads/Judge-Jaffes-Decision-7-30-15.pdf ] 

Скорији примери из Јужне Америке могу се сматрати великим напретком у залагању за промену правног статуса макар неких не-људских животиња. У Аргентини је 2014. године донета историјска пресуда: одлуком суда је одобрено ослобађање орангутанке Сандре из зоолошког врта у Буенос Ајресу и суд је признао да је лишена слободе незаконито. И то није све – Сандри је признат статус „не-људске особе“ која заслужује основна права као што су право на живот, слободу и одсуство мучења (Barkham 2014). Најновији случај је пресуда из 2016. године која се сматра прекретницом у области права животиња а односи се на шимпанзу Сесилију из зоолошког врта у граду Мендоза у Аргентини, којој су призната права у овој пресуди и наложено је да буде ослобођена из зоолошког врта и пребачена у резерват за велике примате. У овом судском поступку је такође примењен habeas corpus и закључено је да Сесилија није ствар него не-људска особа која је „субјект права“, са правима која су инхерентна осећајним бићима. Према речима судије Маурицио, права која имају не-људске животиње нису иста као права људи, већ су права њихове врсте - да живе у свом природном станишту и да се развијају. У својој завршној речи, судија цитира Канта: „О човековом срцу можемо судити према његовом односу према животињама“.[footnoteRef:10] [10:  Више о овој пресуди може се прочитати овде: https://www.animallaw.info/case/afada-habeas-corpus-cecilia

] 

Покретање судских спорова представља покушај промене правног статуса не-људских животиња у циљу реформисања закона који се односе на животиње преко судова а не скупштине тј. путем законодавства. Такав приступ овом проблему је делотворан пре свега у правним системима који се заснивају на прецедентном праву, што се односи на државе са англосаксонском традицијом. У случају да суд одлучи да је нека одређена животиња правни субјект и да треба да буде ослобођена на основу habeas corpus, ствара се преседан који може користити и другим животињама исте врсте. Чак и у тим земљама, овакав начин покретања промена је прилично спор и скуп, а непосредну корист могу да имају само оне животиње у име којих је покренут спор и на које се примењује habeas corpus. Ипак, то олакшава подношење захтева за ослобађање животиња које припадају и другим врстама а имају сличне когнитивне способности (Shyam 2015).
С друге стране, када су у питању државе с континенталном правном традицијом, у које спада Србија, корист од покретања оваквих судских спорова није очигледна. Међутим, такви судски спорови, чак и ако су неуспешни, могу да представљају посредан начин иницирања промена јер скрећу пажњу на проблем у питању. Медији по правилу помно прате и извештавају о оваквим судским поступцима, а те репортаже подижу свест о правном статусу животиња и могу да доведу до веће подршке јавног мњења. Надаље, то може покренути јавне и стручне расправе о овом питању и као последица тога, може доћи до иницијативе за измену и допуну закона који се односе на правни статус не-људских животиња и њихову добробит. 

ПРАВНИ СУБЈЕКТИВИТЕТ ЗА НЕКЕ ЖИВОТИЊЕ?

Разликовање животиња од ствари и њихово издвајање у законодавству као посебне категорије „не-ствари” или, још боље, „осећајних бића”, представља на известан начин први корак ка признавању правног субјективитета (барем неким) животињама. Заправо, значајно побољшање у третирању животиња може се постићи само таквом променом њиховог правног статуса, јер се једино се путем права могу заштитити нечији интереси и добробит, а једино правни субјекти могу да имају права. Права су у ствари заштићени интереси: „Наиме, свако субјективно право је право на заштиту интереса, који субјект права остварује путем правних средстава“ (Пауновић 2004, стр. 173, фуснота 270).
Неки аутори сматрају да још такозваних „пет слобода“ заправо представљају минимална права (права као слободе) која се односе на животиње. Принцип „пет слобода“ животиња је осмислио професор Роџерс Брамбел (F. W. Rogers Brambell) средином шездесетих година XX века, када је на захтев британске владе председавао комитетом за утврђивање добробити животиња које се узгајају на фармама. Брамбелов комитет је у свом извештају дефинисао принципе добробити животиња и закључио да би требало испунити барем ове минималне услове како би се осигурала добробит животиња на фармама: довољна слобода кретања, дружење и одговарајућа исхрана и вода. Крајем седамдесетих година XX века, Савет за добробит животиња на фармама (FAWC)[footnoteRef:11] је ревидирао и побољшао ове стандарде добробити и они и данас постоје у сличној форми као „пет слобода“: oдсуство (тј. слобода од)[footnoteRef:12] глади и жеђи, oдсуство неудобности, oдсуство бола, повреда и болести, слобода да испоље нормално понашање и oдсуство страха и стреса (FAWC 2009). [11:  FAWC - Farm Animal Welfare Council, сада Animal Welfare Committee - AWC (Одбор за добробит животиња).]  [12:  На енглеском: „freedom from“, што су тзв. негативне слободе.] 

Ових „пет слобода“ су темељ не само британских, већ и европских правних прописа који се односе на заштиту добробити животиња, укључујући српски Закон о добробити животиња. У складу са претходно поменутим схватањем, може се тврдити да се законима који се заснивају на овим стандардима заправо штите права која се признају животињама. Ипак, тренутна ситуација у законодавству је таква да су сви људи правни субјекти, док су према закону све животиње ствари које немају ниједно законско право. То омогућава људима да држе шимпанзе у кавезима у зоолошким вртовима или да на њима врше експерименте, делфине заточене у забавним парковима итд.
Oрганизација „Тhe Nonhuman Rights Project“ се залаже да се законодавство ревидира тако да се призна да нека не-људска животиња попут шимпанзе или делфина има способност да поседује макар једно законско право и да се та животиња прогласи правним субјектом. То се пре свега односи на фундаментална законска права на телесну слободу и телесни интегритет, што су права као имунитети која штите фундаменталне интересе неког бића. Ова права као имунитети (енгл. immunity-rights) се заснивају на правима као негативној слободи („слобода од“) и подразумевају слободу од законских обавеза.
Вајз указује на то да су фундаментални интереси човеколиких мајмуна и морских сисара исти као код људских бића - телесни интегритет и слобода. Поседовање развијених когнитивних способности није неопходан услов за признавање фундаменталних права која се тичу телесног интегритета и слободе, јер ова права не изискују способност разумевања или рационалног избора. Стога се поставља питање да ли постоји неки оправдан разлог због којег би статус правног субјекта и фундаментална права било ограничено само на људска бића. Може се замислити неко људско биће које нема способности релевантне за фундаменталне интересе и статус правног субјекта; кључно питање је да ли би такво људско биће имало право на статус правног субјекта само зато што је припадник врсте Homo sapiens. 
Упечатљив је пример десетомесечне бебе Бет (Beth) која је доживела саобраћајну несрећу у којој јој је мозак тако оштећен да се налази у стању неповратне коме и неће никада повратити свест. Ова беба нема никакве интересе нити одговарајуће способности услед којих би икада могла да има било какве интересе. Вајз сматра да, ако људско биће попут Бет има фундаментална права на слободу и телесни интегритет, онда би и животињи као што је шимпанза или делфин требало да се признају та фундаментална права-имунитети на основу начела једнакости (Wise 2010, стр. 8).
[bookmark: _GoBack]Стога многи савремени правни теоретичари сугеришу да би животињама требало признати нека права и пасивни правни субјективитет. Правни субјективитет би пре свега требало проширити на животиње са развијенијим менталним способностима, које имају свест и свесне доживљаје, и за које се може доказати да имају интересе да им се не наноси бол. Овакав специфичан правни статус тих не-људских животиња подразумевао би да су оне само носиоци законских права, али не би имале правне обавезе нити правну одговорност. С друге стране, људи би имали директне обавезе према животињама које корелирају са правима животиња, па би кршење тих обавеза представљало правни деликт према њима. О правима животиња би могли да се старају њихови правни заступници, то јест овлашћени људи у својству њихових адвоката. То би гарантовало остваривање њихових права, јер као и „маргинална“ људска бића, ни животиње не могу да самостално захтевају заштиту својих права нити да покрену правни поступак. Увођење адвоката за животиње можда ипак не би било неопходно, јер би права животиња могла да се заштите доношењем одговарајућих закона и њиховим доследним спровођењем (Singer 2006, стр. 153).
Међутим, да би се фундаментална законска права проширила преко границе људске врсте, неопходно је да се прво укине статус животиња као ствари или својине. Оваква промена правног статуса животиња од статуса ствари у статус осећајних бића, а једнога дана пасивних правних субјеката, представља нужан предуслов за проширење фундаменталних права на не-људске животиње.

CHANGING THE LEGAL STATUS OF ANIMALS: LEGISLATION AND LITIGATION

ABSTRACT: 
This paper addresses the issue of the legal status of non-human animals and the possibility of changing it from the status of things or property to the status of non-things, or better, sentient beings. Key arguments for the change of their status are discussed, including the argument from marginal cases, as well as scientific evidence indicating that many animals are sentient beings. Two ways of initiating such changes seem most promising: legislation, i.e. modification of the civil codes, and litigation, i.e. filing lawsuits on behalf of individual animals. It is argued that legislative changes are necessary for changing the status of animals from things to non-things or sentient beings, while litigation could bring about more radical change of the legal status of some animals, in order to grant them the status of passive legal persons.

